
AVIZ

asupra propunerii legislative pentru modificarea şi completarea 
Legii nr.268/2001 privind privatizarea societăţilor comerciale ce 
deţin în administrare terenuri proprietate publică şi privată a 
statului cu destinaţie agricolă şi înfiinţarea Agenţiei Domeniilor Statului
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea şi completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului, trimisă cu adresa nr. Pl-x 121 din 7 aprilie 2010, înregistrată sub nr. 21/118 din 8 aprilie 2010. 
Senatul, în calitate de primă Cameră sesizată, a respins iniţiativa legislativă în şedinţa din 29 martie 2010.
Conform prevederilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din 20 aprilie 2010.
  Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ trimis cu adresa  nr. 1220 din 21 octombrie 2009 şi punctul de vedere al Guvernului transmis cu adresa nr. 356 din 15 februarie 2010 prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică pentru următoarele considerente:

· Textul propus pentru alin. (5) al art. 3 este necesar să fie reanalizat şi reformulat, dat fiind că are ca premisă faptul că „administratorii” unor societăţi comerciale ar avea drept de preferinţă la cumpărarea acţiunilor nou emise în urma unei majorări de capital social cu valoarea terenului de incintă, intrând în contradicţie cu dispoziţiile alin. (1) al art.216 din Legea nr. 31/1990 privind societăţile comerciale, republicată, cu modificările şi completările ulterioare, care prevede că „Acţiunile emise pentru majorarea capitalului social vor fi oferite spre subscriere, în primul rând acţionarilor existenţi, proporţional cu numărul acţiunilor pe care le posedă”;
· Totodată, alin. (6) propus pentru completarea art. 3 este lacunar, deoarece tinde să stabilească faptul că administratorii sunt obligaţi să depună o documentaţie, fără a se preciza unde trebuie să se depună această documentaţie. În plus, era necesar ca despăgubirile să fie stabilite în funcţie de numărul de zile cu care se depăşeşte termenul de 60 de zile, precum şi precizarea persoanei juridice beneficiare a acestor despăgubiri;
· În ceea ce priveşte imobilele proprietate privată a statului care ar urma să fie concesionate prin atribuire directă, analizând Decizia Curţii Constituţionale nr. 136/2001 privind excepţia de neconstituţionalitate a dispoziţiilor art.40 din Legea nr.219/1998 privind regimul concesiunilor, dar şi prevederile Tratatului Uniunii Europene referitoare la concurenţă, membrii Comisiei au apreciat că se încalcă şi prevederile art. 135 alin. (2) lit. a) din Constituţia României, republicată. 
             Faţă de considerentele susmenţionate, membrii Comisiei pentru politică economică, reformă şi privatizare au hotărât, cu majoritate de voturi                       (o abţinere), avizarea negativă a propunerii legislative.
În raport cu obiectul şi conţinutul său, ce vizează  completarea unui legi organice, iniţiativa legislativă face parte din categoria legilor organice.  
      PREŞEDINTE,
SECRETAR,      
 
     Mihai TUDOSE                                                 Horia GRAMA    
  Consilier  parlamentar
 Graziella Segărceanu

